Kalle Matikainen
Ura > Seuraura

Matikainen on Oulun Kärppien kasvatti. Hän toimi kaudella 2015–2016 seuran C-nuorten kapteenina. Matikainen voitti C-nuorten SM-sarjan runkosarjassa joukkueen sisäisen piste-, maali- ja syöttöpörssin tehoilla 23+29=52, joilla hän sijoittui koko sarjan pistepörssissä kolmanneksi. Matikainen voitti kauden päätteeksi C-nuorten SM-pronssia. Hänet valittiin sarjan toiseen tähdistökentälliseen. Kauden 2016–2017 päätteeksi Matikainen voitti B-nuorten SM-pronssia. Kaudella 2017–2018 hän toimi Kärppien B-nuorten kapteenina ja johdatti joukkueen taas SM-pronssiin. Matikainen pelasi myös viisi ottelua seuran A-nuorissa.
Kaudeksi 2018–2019 Matikainen siirtyi Mikkelin Jukurien A-nuoriin. Hän oli pudotuspeleissä joukkueen paras pistemies ja syöttäjä tehoilla 1+4=5. Kaudella 2019–2020 Matikainen nousi Jukurien varakapteeniksi. Hän oli joukkueen paras pistemies ja maalintekijä tehoilla 24+23=47. Matikainen debytoi samalla kaudella myös Jukurien SM-liigajoukkueessa, jossa hän pelasi kaksi ottelua. Matikainen teki liigadebyyttinsä 13. marraskuuta 2019 vieraissa KalPaa vastaan, kun hänelle avautui pelipaikka loukkaantumisten myötä. Matikainen merkittiin Jukurien nelosketjun vasempaan laitaan Henri Nikkasen ja Heikki Huttusen viereen. Hän sai ottelussa jääaikaa 4.44 minuuttia. Matikainen keräsi ottelusta myös teholukeman –1.
Helmikuussa 2020 Matikainen teki Jukurien kanssa vuoden mittaisen SM-liigasopimuksen. Hän pelasi kauden 2020–2021 kuitenkin suurimmaksi osaksi vielä seuran U20-junioreissa, jonka paras pistemies ja syöttäjä Matikainen oli tehoilla 19+24=43. Matikainen jakoi koko U20 SM-sarjan alku- ja jatkosarjan yhteenlasketun pistepörssin seitsemännen sijan Tapparan Jere Henrikssonin ja Ässien Valtteri Karnarannan kanssa. Hän pelasi SM-liigassa kauden aikana kaksi runkosarjaottelua tehden yhden syöttöpisteen.
Kaudeksi 2021–2022 Matikainen siirtyi vuoden mittaisella sopimuksella Mestis-joukkue Savonlinnan Pallokerhoon. Hänet valittiin sarjan joulukuun kuukauden tulokkaaksi. Kaikkiaan Matikainen teki tulokaskautensa aikana 51 runkosarjaottelussa tehot 13+20=33, joilla hän oli SaPKon toiseksi paras pistemies Eetu Mäen jälkeen. Karsintasarjassa Matikainen teki kymmenessä ottelussa tehot 7+6=13, joilla hän oli joukkueen paras pistemies ja maalintekijä. Hän pelasi myös kaksi Suomen Cupin ottelua tehden yhden syöttöpisteen.
Matikainen siirtyi kaudeksi 2022–2023 vuoden mittaisella sopimuksella Iisalmen Peli-Karhuihin. Hän oli joukkueen neljänneksi paras pistemies tehoilla 10+22=32. Kaudeksi 2023–2024 Matikainen siirtyi vuoden mittaisella sopimuksella Kokkolan Hermekseen. Hän jakoi tehoilla 13+30=43 joukkueen sisäisen pistepörssin voiton Topias Liljamon kanssa.
Toukokuussa 2024 Matikainen teki vuoden mittaisen sopimuksen kasvattajaseuransa Kärppien SM-liigajoukkueen kanssa. Elokuussa 2024 seura lainasi hänet takaisin edellisen kauden seuraansa Hermekseen. Matikainen kärsi kuitenkin koko syyskauden 2024–2025 ajan leikkaushoitoa vaatineesta vammasta ja oli alkukauden pelaamatta, kunnes kuntouduttuaan tammikuussa 2025 hän palasi toistaiseksi voimassa olevalla lainasopimuksella Hermekseen. Matikainen jatkaa joukkueessa siirtorajan jälkeen.